‘Dwelmmuil’ by lughawe vasgetrekDie dwelms waarop beslag gelê is. Foto: Verskaf ŉ 33-jarige vrou is Woensdag by die Kaapstad-lughawe in hegtenis geneem nadat sy glo probeer het om kokaïen in die land in te smokkel. Lt.kol. Andrè Traut, provinsiale polisiewoordvoerder van die Wes-Kaap, het Donderdag gesê die vrou is Woensdag tydens ŉ intelligensiegedrewe operasie in hegtenis geneem. “Die verdagte het vanaf Luanda die land binnegekom en is onder waarneming geplaas nadat daar vasgestel is dat sy 100 sakkies vol kokaïen ingesluk het,” het Traut gesê. Die vrou is na ŉ mediese instelling geneem waar die dwelms uit haar stelsel gehaal is. “Die presiese waarde van die dwelms moet nog vasgestel word, maar dit is ŉ aansienlike bedrag.” Sy sal binnekort in die Bellville-landdroshof verskyn sodra sy van dwelmhandel aangekla is.